Als glo nie pluis met Welkom-vrou se verdwyningCaren Bezuidenhout. Foto: Facebook Die Vrystaatse polisie sê hulle werk nie met gerugte nie, maar sal wel elke leidraad en wenk opvolg wat hulle kry in hul soeke na die vermiste Caren Bezuidenhout van Welkom. “Ons soek nog na die dame,” het kapt. Stephen Thakeng, Vrystaatse polisiewoordvoerder, Woensdag aan Maroela Media gesê. “Ons is bewus van die gerugte dat sy drie weke gelede beweer het haar man is oorlede, maar op die oomblik volg ons net alles op.” Thakeng het Dinsdag gesê Caren het omstreeks 06:55 Maandag vir haar man, Daniël Stephanus, gesê sy gaan hul kind by die skool aflaai. Hy het verder geslaap, maar toe hy omstreeks 09:30 wakker word, het hy besef sy vrou is nog nie tuis nie. Hy het ŉ opsporingsmaatskappy laat weet hul rooi Toyota-bakkie is nie in die motorhuis nie. Hulle het hom ingelig die bakkie staan by die Harmony-vulstasie op Virginia, sowat 15 km van Welkom af. “Hy is ingelig dat die bakkie 07:41 by die vulstasie ingery het. Bezuidenhout het na die vulstasie gery waar hy die bakkie gevind het met een van die vensters op ŉ skrefie oop en die sleutels nog in die bakkie.” Thakeng het gesê van Caren was daar geen teken nie. “Hy het ŉ stuk draad gebruik om die bakkie oop te maak en toe daarmee gery om hul kind by die skool te gaan haal.” Volgens Thakeng het Bezuidenhout glo talle kere sonder welslae met sy vrou kontak op haar selfoon probeer maak. Hy het sy skoonma ingelig en sy kon ondanks talle pogings ook nie haar dogter in die hande kry nie. Bezuidenhout het sy vrou by die Welkom-polisiestasie as vermis aangemeld. Mense, sy’t gelieg dat haar man dood is omdat sy iemand vir wie sy geld moes betaal, aan ’n lyntjie gehou het. Sosialemediagebruikers maak intussen wilde aantygings teen die egpaar. “Mense, sy’t gelieg dat haar man dood is omdat sy iemand vir wie sy geld moes betaal, aan ’n lyntjie gehou het,” beweer ’n gebruiker. “As jy my vra, het die man nie [eens] geweet hy’s suppose [sic] om dood te wees nie.” Nog ‘n Facebook-gebruiker vra mense moet eers wag tot Caren terugkom en daar uitgevind kan word wat gebeur het, “voor almal haar stenig”. Hy skryf: “As sy verkeerd gedoen het, dan moet sy haar tyd voor die hof kry. Maar vir nou is daar ’n kind wat nie weet waar sy ma is nie. Bietjie menslikheid sal ver gaan.” Thakeng sê die polisie het ŉ uitgebreide ondersoek na Caren se verdwyning begin. “Ons volg elke leidraad op om vas te stel wie hierdie Caren Bezuidenhout nou eintlik is. Eers nadat ons alles opgevolg het, sal ons ons bevindings bekend kan maak.” Enigiemand met inligting oor waar Caren haar moontlik kan bevind, word versoek om kapt. Yolanda Hulme by 057 391 6012 of 082 372 0423 te bel.